দিল্লিতে বন্ধ মাছের বাজার! জয় শ্রীরাম স্লোগান দিয়ে ধোকলা খাব? বিজেপিকে তোপ মহুয়ার

নয়া দিল্লি: এক্স (X) হ্যান্ডেলে বিস্ফোরক তৃণমূল (TMC) সাংসদ মহুয়া মিত্র (Mahua Moitra)। লিখলেন, ‘মাছের বাজার বন্ধ করে দিচ্ছে বিজেপির ‘গুন্ডারা’। তাহলে আমরা কি শুধু ধোকলা খাব?’ রাজধানী নয়া দিল্লিতে বলপূর্বক মাছের বাজার বন্ধ করে দিচ্ছে বিজেপির ‘গুন্ডারা’। এমনই ভিডিও শেয়ার করলেন সোশ্যাল মিডিয়ায়।

মঙ্গলবারই এক্স হ্যান্ডেলে ক্ষোভ উগরে দিয়েছেন কৃষ্ণনগরের সাংসদ। একটি ভিডিও শেয়ার করেছেন। দেখা যাচ্ছে, মাছের বাজার বন্ধ করে দেওয়ার হুমকি দিচ্ছেন কয়েকজন। কারণ বাজারের কাছে রয়েছে একটি মন্দির। ভিডিও শেয়ার করে তৃণমূল সাংসদ লিখছেন, ‘নয়াদিল্লিতে বাঙালি অধ্যুষিত চিত্তরঞ্জন পার্ক এলাকায় হুমকি দিচ্ছে বিজেপির গুন্ডারা। গত ৬০ বছরে এমন দৃশ্য দেখেননি এলাকার বাঙালিরা।’ আরও এক পোস্ট শেয়ার করেন মহুয়া। পোস্টটি ছিল একটি হোয়াটসঅ্যাপ চ্যাটের একটি স্ক্রিনশট। লেখা আছে, চিত্তরঞ্জন পার্ক সংলগ্ন এলাকায় গত ১০ দিন ধরে মাছ-মাংসের দোকান বন্ধ রয়েছে।

আরও পড়ুন: রাতভর চলল শুনানি, ১৮ দিনের এনআইএ হেফাজত মুম্বই হানার মূলচক্রীর

বুধবার এই ইস্যুতে সুর চড়ান তৃণমূলের সাংসদ। এক্স হ্যান্ডেলে তিনি লেখেন, ‘যে ব্যবসায়ীরা মন্দির তৈরি করেছে, তাঁদেরই দোকান বন্ধ করতে ভয় দেখাচ্ছে বিজেপির গুন্ডারা। তার ভিডিও ছড়িয়েও পড়েছ নেটদুনিয়ায়। কিন্তু এখনও কেউ গ্রেপ্তার হল না কেন? দিল্লি পুলিশ কই? নাকি আমাদের এখন জয় শ্রীরাম স্লোগান দিয়ে ধোকলা খেতে হবে শুধু?’

যদিও তৃণমূল নেত্রীর ভিডিওটি ভুল দাবি করেছেন বিজেপি নেতা অমিত মালব্য। এক্স হ্যান্ডেলে তিনি লেখেন, ‘অশান্তি ছড়ানোর জন্য ইচ্ছাকৃতভাবে তৈরি করা হয়েছে ভিডিওটি। আসলে তৃণমূল সাংসদদের নিয়ে যে বিতর্ক তৈরি হয়েছে, সেখান থেকে নজর ঘোরাতে এখন ভুয়ো ভিডিও ছড়ানো হচ্ছে।’ বক্তব্যের সপক্ষে একটি সংবাদমাধ্যমে খবরও তুলে ধরেছেন বিজেপি নেতা। তবে পরিপ্রেক্ষিতে মহুয়া বলেছেন, যদি ভিডিওটি ভুয়ো হত তাহলে দিল্লি পুলিশ কোটি কোটি মামলা দায়ের করে ফেলত তাঁর বিরুদ্ধে।